Wat ŉ nagmerrie!Foto: pixabay.com ŉ Vriend van my vertel my hoe hy in ŉ erediens was waar ŉ pastoor spog oor hoe die Here hom seën. Hy versamel wapens en het agtergekom hoe meer gewere hy weggee, hoe meer kry hy terug – elke keer beter en duurder gewere. (Ek het gewonder waar dink hy dit gaan eindig, as dinge só aanhou gaan hy eendag ŉ tank besit? Het hy al masjiengewere?). Die pastoor het ook onlangs sy Rolex-horlosie ter waarde van R83 000 gesaai – vir ŉ Amerikaanse televisieprediker – en ŉ week later het die Here hulle bediening beloon met ŉ enorme klomp geld (uit Amerika!). My vriend was nog besig om te vertel toe ek onthou van ŉ droom wat ŉ ou gehad het: ŉ nagmerrie oor Jesus. Hy droom hy sit op die grond voor ŉ reuse-televisieskerm en kyk na ŉ regstreekse uitsending van een of ander prediker op DStv. Hy was geklee in ŉ baie duur snyerspak met ŉ blink das en krokodilleerstewels, aan sy een vinger ŉ goue ring en in sy regterhand ŉ Bybel in duursame leer. “God het die oplossing vir al mens se finansiële probleme!” roep hy en maak dit duidelik dat ŉ mens alleen sal maai wat jy saai. Elke nou en dan beweeg die kamera oor ŉ skare mense wat op gemaklike teaterstoele sit en “Amen!”, “Preach it brother!” en “Halleluja!” beaam terwyl hulle aantekeninge maak. Onder op die TV-skerm flits daar ŉ nommer wat jy kan bel as jy geld wil “pledge” op die “blessings line”. Die evangelis raak al vuriger. Hy hamer daarop dat mense nie moet wag nie, maar dadelik moet reageer. Om sy punt te staaf vertel hy van ŉ man wat ŉ vorige keer eers ná die tyd gekom het om sy geld te offer, maar dit was te laat, want die salwing wat gedurende die diens gevloei het, was reeds verby. Hy vertel die mooiste goed oor die Bybel, die kragtige werking van die Heilige Gees en veral oor Jesus. Net toe jy sou dink die storie is ŉ bietjie vervelig (en besonder oneg), gebeur daar iets ongeloofliks. Die evangelis begin passievol bid. Hy bid vir ontvanklike harte, ŉ groot oes en dat God deur Jesus sy teenwoordigheid daar tussen hulle bekend sal maak. Skielik is sy oë groot – stokstyf van die skrik. Die kamera bly vir ŉ oomblik op hom, maar ŉ mens kan aan die skare hoor daar is iets agter in die kerk aan die gang. Dan draai die kamera weg van die glaspreekstoel op soek na die aksie. Totale chaos! Mense hardloop, ou tannies word flou, almal is wit van die vrees. Geen “hallelujas” en “amens” nie, net ŉ mal geraas van gille en goed wat breek. En toe word alles stil. Van agter, tussen die mense deur, kom Jesus aangestap. Dié naby hom gee vinnig pad. Hy gooi die tafel met die offergawemandjies uit sy pad. Toe Hy voor in die kerk kom, kap Hy met een hou die glaspreekstoel in stukke. Hy doen die perfekte “round-kick” en tref ŉ pers blompot met ŉ massiewe blommerangskikking reg in die middel – blomme, blare, stukke glas, vuil water … whoop-whoop-bang! Sweep in die hand stap hy reguit op die prediker af. Mense snak na hul asem. Iewers begin ŉ vrou saggies huil. Die evangelis gooi sy Bybel eenkant toe en probeer by ŉ sydeur agter die kansel uit vlug, maar dis gesluit. Verskrik hardloop hy tussen die mense deur en probeer in ŉ laaste poging soos ŉ bang kleuter agter een van die groter ouderlinge skuil. Een vir een begin die mense die kerk verlaat. Jesus bly alleen agter. Hy lyk klein in die groot vertrek. Die ou voor die TV sien nou eers sy kaal voete, sy wilde oë. Jesus stap tot reg voor die kamera, druk sy neus teen die lens, kyk hom vir ŉ oomblik stip aan, en sê dan met ŉ kwaai stem: “Dit is tyd dat julle wakker word!” Half outomaties verander die ou die kanaal. Daar’s ŉ advertensie. Hy sug. Die spanning is onmiddellik minder. Hy het sekerlik iets gehoor, want sy oë het oopgegaan. Vir ŉ lang ruk het hy net daar op sy rug op die bed bly lê, nat gesweet, terwyl die besef tot hom begin deurdring dat dit net ŉ droom was. Wat ŉ verligting. Van die dag dat ek hiérdie twee stories gehoor het, is dit ook my droom om wakker te wees.